荊州 (古代)

荊州係中國古地名，有時歸入九州。荊、卽係楚地，古楚國嘅地方。到漢時用來做行政區。

楚
未有荊州之時，該地係楚地，屬楚國。

秦
秦王嬴政滅楚，而佢老頭秦王子楚有楚字，避諱叫楚做荊。自此楚地叫荊。

漢
漢元封五年，卽公元前一百零六年，皇帝劉徹分全國為十三州。荊州範圍幾大，就係依家嘅河南省南陽市一帶，向南伸到去成個湖北同湖南。

中平五年，卽公元一百八十八年，皇帝劉宏升州爲頂級行政區，荊州轄七郡，南陽郡、南郡、江夏郡、長沙郡、桂陽郡、武陵郡、零陵郡，卽係依家南陽、湖北東、東北、西部，湖南東南、西北、西南南西北。

漢末
漢末時，州牧各自爲政，羣雄並起吞拼。當時荊州牧係劉表。建安十三年，卽公元二百零八年，曹操、劉備同孫權爭奪荊州。赤壁之戰後，孫劉結盟奪取荊州。事實上荊州三分，爲曹操、劉備同孫權三勢力所控。曹操得南陽郡，拆出襄陽郡同南鄉郡，所以得南陽、襄陽、南鄉三郡。而南、零陵、武陵三郡就入劉備手。江夏、桂陽、長沙三郡入孫權手。後世稱爲荊襄九郡。而劉備下嘅關羽，是爲荊州牧。

建安廿四年，卽公元二百一十九年，曹操同孫權聯合，攻打劉備所佔嘅荊州。而夷陵之戰中，劉備又敗於孫權勢力，退出荊州。荊州爲曹孫二分。

三國
曹操死後，曹丕接手，延康元年，迫漢國皇帝劉協讓位畀佢，立魏國，漢國亡。劉備同孫權，因此先後立國，劉立漢而孫立吳。由於劉備嘅漢國，因之前失利而退出荊州，荊州由魏吳所分，而郡縣亦有所增。魏有七郡，南陽郡、江夏郡、襄陽郡、南鄉郡、新城郡、上庸郡、魏興郡。吳有十一郡，有南郡、江夏郡、長沙郡、湘東郡、桂陽郡、臨賀郡、零陵郡、衡陽郡、武陵郡、建平郡、宜都郡。當兩國都有江夏郡，魏有江水以北，吳有江水以南。

晉
魏國後期畀司馬家把持。司馬炎滅蜀，篡魏，滅吳，結束三國。晉時，荊州治所襄陽，今日湖北襄樊。

南北朝
南北朝，州數日多，轄地日小。荊州亦越縮越細。

南方，劉宋設荊州，治所襄陽，卽今湖北襄樊，蕭齊改治所南郡，另設雍州，治所襄陽寧蠻府，卽今湖北襄樊。

北方，北魏設荊州同東荊州，治所分別在山北，今河南魯山，以及泚陽東陵鎮，今河南泚陽。

隋
隋一統北方，跟手滅梁，置荊州，有三郡七縣。開皇三年，皇帝楊堅廢郡，改州縣兩級。皇帝楊廣，大業三年，卽公元六百零七年，改州為郡，爲郡縣兩級。荊州化成南郡，管十縣。

以後
荊州之名，存於現今荊州市一帶。呢帶一度稱為南郡、江陵郡，後來為江陵府、荊州府。

中國古地名